
హైదరాబాద్ (ఆంధ్రజ్యోతి బిజినెస్): దేశంలో ప్రజారోగ్య వ్యవస్థ ఎదుర్కొంటున్న సమస్యలపై ఇన్ఫోసిస్ వ్యవస్థాపకుడు ఎన్ఆర్ నారాయణ మూర్తి ఆందోళన వ్యక్తం చేశారు. పొరుగు దేశాలైన శ్రీలంక, నేపాల్, బంగ్లాదేశ్ వంటి దేశాలతో పోల్చినా ఈ విషయంలో భారత బాగా వెనకబడి ఉందన్నారు. ఇక్కడ జరుగుతున్న బయో అసియా సదస్సు చివరి రోజైన బుధవారం జరిగిన కార్యక్రమంలో నారాయణ మూర్తి మాట్లాడారు. ప్రజారోగ్యం విషయంలో దక్షిణాది రాష్ట్రాలు ముందుంటే ఉత్తరాది, ఈశాన్య రాష్ట్రాలు బాగా వెనకబడి ఉన్నాయన్నారు. పురుటిలోనే చిన్న పిల్లలు చనిపోవడం, పోషకాహారం, టీకాల విషయంలోనూ భారత బాగా వెనకబడి ఉందన్నారు. ఈ పరిస్థితి నుంచి బయట పడేందుకు ప్రజారోగ్య రంగంలో పెట్టుబడులను ప్రభుత్వాలు భారీగా పెంచాల్సిన అవసరం ఉందన్నారు. ఇందుకోసం శాస్త్ర, సాంకేతిక రంగాలను మరింత చురుగ్గా ఉపయోగించుకోవాలని కోరారు.కొత్తగా వస్తున్న మొబైల్ యాప్స్ ఇందుకు ఉపయోగపడతాయన్నారు. టిబి వంటి వ్యాధులు తగ్గినా, డెంగ్యూ, చికున్ గున్యా, మెదడువాపు లాంటి వ్యాధులు పెరిగిపోవడం పట్ల నారాయణ మూర్తి ఆందోళన వ్యక్తం చేశారు. దీని వల్ల ఆర్థిక వ్యవస్థకు ఉపయోగపడే 35-65 ఏళ్ల మధ్య వయస్కులైన అనేక మంది చనిపోతున్నారన్నారు. నేటికాలంలో వ్యాధులతో చనిపోయే వారిలో 60 శాతం మంది ఇలాంటి వ్యాధుల బాధితులేనని చెప్పారు. వైద్య, ఆరోగ్య రంగాల్లో ప్రగతి సాధించినా, ఇంకా సాధించాల్సింది ఎంతో ఉందని నారాయణ మూర్తి అన్నారు.మూడు రోజులపాటు జరిగిన బయో ఆసియా సదస్సు సందర్భంగా రాష్ట్రంలో పెట్టుబడులు పెట్టేందుకు పలు సంస్థలు ఆసక్తి చూపాయి. బయో టెక్నాలజీ, ఫార్మా రంగాల్లో రూ.3,400 కోట్ల పెట్టుబడుల ప్రతిపాదనలు అందాయని తెలంగాణ ఐటి, పరిశ్రమలు, వాణిజ్య శాఖ ప్రధాన కార్యదర్శి జయేష్ రంజన్ చెప్పారు. 51 దేశాల నుంచి 1,480 మంది ప్రతినిధులు ఈ సదస్సుకు హాజరయ్యారు. ఇందులో పలువురు బహుళ జాతి ఔషధ కంపెనీల ప్రతినిధులూ ఉన్నారు. ప్రస్తుత ఆర్థిక సంవత్సరం దేశ ఫార్మా ఎగుమతులు ఆశాజనంగానే ఉన్నట్టు బయో ఆసియా సదస్సుకు హాజరైన కేంద్ర వాణిజ్య మంత్రిత్వ శాఖ జాయింట్ సెక్రటరీ సుధాంశు పాండే చెప్పారు. ఎగుమతుల వృద్ధి రేటు గత ఏడాదిలానే ఈ ఆర్థిక సంవత్సరం (2016-17)లోనూ దాదాపుగా రెండంకెల్లో ఉంటుందని ఆశిస్తున్నట్టు తెలిపారు. ‘మిగతా రంగాలతో పోలిస్తే ఫార్మా ఎగుమతులు బాగానే ఉన్నాయి. గత నెల్లోనూ ఎనిమిది శాతం పెరిగాయి. కాబట్టి ఈ సంవత్సరమూ దాదాపుగా రెండంకెల వృద్ధి రేటు ఉంటుందనుకుంటున్నాం’ అన్నారు. ఎగుమతుల వృద్ధి రేటు 8-10 శాతం మధ్య ఉండే అవకాశం ఉందన్నారు.

hyderabad (aandhrajyoti bijines): desamlo prajarogya vyavastha edurkontunna samasyalapai infosis vyavasthaapakudu anr narayana muurti aandolana vyaktam chesaru. porugu deshaalaina srilanka, nepal, bangladesh vanti deshaalatho polchina ee vishayamlo bhaarata baga venakabadi undannaaru. ikkada jarugutunna bayo asia sadassu chivari rojaina budhavaaram jarigina kaaryakramamlo narayana muurti matladaru. prajaarogyam vishayamlo dakshinaadi rashtralu mundunte uttaraadi, eesaanya rashtralu baga venakabadi unnaayannaaru. purutilone chinna pillalu chanipovadam, poshakaharam, teekaala vishayamloonuu bhaarata baga venakabadi undannaaru. ee paristhiti nunchi bayata padenduku prajarogya rangamlo pettubadulanu prabhutvaalu bhariga penchaalsina avasaram undannaaru. indukosam saastra, saanketika rangaalanu marinta churugga upayoginchukovalani koraru.kottagaa vastunna mobail aps induku upayogapadataayannaaru. tibi vanti vyaadhulu taggina, dengue, chikun gunya, medaduvaapu lanti vyaadhulu perigipovadam patla narayana muurti aandolana vyaktam chesaru. deeni valla aardhika vyavasthaku upayogapade 35-65 ella madhya vayaskulaina aneka mandi chanipotunnarannaru. netikaalamlo vyaadhulatho chanipoye vaarilo 60 saatam mandi ilanti vyaadhula baadhitulenani cheppaaru. vaidya, aarogya rangaallo pragati saadhinchinaa, inka saadhinchaalsindi entho undani narayana muurti annaru.moodu rojulapatu jarigina bayo asia sadassu sandarbhamgaa rashtramlo pettubadulu pettenduku palu samsthalu aasakti chuupaayi. bayo technology, farma rangaallo roo.3,400 kotla pettubadula pratipaadanalu andaayani telamgaana aiti, parisramalu, vaanijya saakha pradhaana kaaryadarsi jayesh ranjan cheppaaru. 51 deshaala nunchi 1,480 mandi pratinidhulu ee sadassuku haajarayyaaru. indulo paluvuru bahula jaati aushadha companyla pratinidhuluu unnaaru. prastuta aardhika samvatsaram desha farma egumatulu aasaajanamgaane unnattu bayo asia sadassuku haajaraina kendra vaanijya mantritva saakha jaint secretery sudhaamsu pande cheppaaru. egumatula vruddhi retu gatha edaadilaane ee aardhika samvatsaram (2016-17)lonoo daadaapugaa rendankello untundani aasistunnattu telipaaru. ‘migata rangaalatho poliste farma egumatulu bagane unnaayi. gatha nelloonuu enimidi saatam perigaayi. kabatti ee samvatsaramuu daadaapugaa rendankela vruddhi retu untundanukuntunnam’ annaru. egumatula vruddhi retu 8-10 saatam madhya unde avakaasam undannaaru.